Ανακοίνωση της Επιτροπής βάσει του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου

Τροποποίηση των υποχρεώσεων δημόσιας υπηρεσίας στις τακτικές αεροπορικές γραμμές μεταξύ Δουβλίνου και Galway από την Ιρλανδία

(2002/C 66/05)

(Κείμενο που παρουσιάζει ενδιαφέρον για τον ΕΟΧ)

1. Η Ιρλανδία αποφάσισε να τροποποιήσει, από την 22α Ιουλίου 2002, τις υποχρεώσεις δημόσιας υπηρεσίας για τις τακτικές αεροπορικές γραμμές Δουβλίνου-Galway-Δουβλίνου, οι οποίες είχαν δημοσιευθεί στην Επίσημη Εφημερίδα των Ευρωπαϊκών Κοινοτήτων C 265 της 15ης Σεπτεμβρίου 2000 (όπως τροποποιήθηκε με το διορθωτικό που δημοσιεύθηκε στην ΕΕ C 276 της 28ης Σεπτεμβρίου 2000) βάσει του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου της 23ης Ιουλίου 1992 για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών.

2. Οι υποχρεώσεις δημόσιας υπηρεσίας έχουν ως εξής:

2.1. Ελάχιστη συχνότητα και χωρητικότητα

α) Η γραμμή πρέπει να εκτελείται με τουλάχιστον 28 πτήσεις μετ' επιστροφής το μήνα ως εξής

i) Δευτέρα, Τετάρτη και Παρασκευή κάθε εβδομάδας τα δρομολόγια πρέπει να εκτελούνται με τουλάχιστον πέντε πτήσεις μετ' επιστροφής ημερησίως·

ii) Τρίτη και Πέμπτη κάθε εβδομάδας τα δρομολόγια πρέπει να εκτελούνται με τουλάχιστον τέσσερις πτήσεις μετ'επιστροφής ημερησίως·

iii) Σάββατο και Κυριακή τα δρομολόγια πρέπει να εκτελούνται με τουλάχιστον πέντε πτήσεις μετ' επιστροφής ισοκατανεμημένες τις δύο ημέρες.

β) Ελάχιστη προβλεπόμενη χωρητικότητα 1050 θέσεων εβδομαδιαίως προς κάθε κατεύθυνση από και προς Galway/Δουβλίνο (δηλ. τουλάχιστον 2100 θέσεις και προς τις δύο κατευθύνσεις) ως εξής:

i) τουλάχιστον 150 θέσεις προς κάθε κατεύθυνση από και προς Galway/Δουβλίνο (δηλαδή τουλάχιστον 300 θέσεις και προς τις δύο κατευθύνσεις) ημερησίως, από Δευτέρα έως και Παρασκευή·

ii) σάββατο και Κυριακή η ελάχιστη προσφερόμενη χωρητικότητα πρέπει να είναι 250 θέσεων προς κάθε κατεύθυνση από και προς Galway/Δουβλίνο (δηλαδή τουλάχιστον 500 θέσεις και προς τις δύο κατευθύνσεις ιδοκατανεμημένες και στις δύο ημέρες).

Οι ανωτέρω απαιτήσεις ισχύουν για όλη τη διάρκεια του έτους.

2.2. Τύπος χρησιμοποιούμενου αεροσκάφους

α) Τα δρομολόγια πρέπει να εκτελούνται με αεροσκάφος υπό πίεση ελάχιστης χωρητικότητας 30 θέσεων·

β) Εφιστάται η προσοχή του αερομεταφορέα στις τεχνικές και λειτουργικές συνθήκες που επικρατούν στους αερολιμένες. Για περαιτέρω πληροφορίες παρακαλείσθε να απευθυνθείτε στην Airports Division, Department of Public Enterprise, 44 Kildare Street, Dublin 2, Mr Ken Gorman Τηλ. (353-1) 604 16 18, Φαξ (353-1) 604 16 81, e-mail: kengorman@dpe.ie

2.3. Ωράρια

Επί έξι ημέρες την εβδομάδα, ο προγραμματισμός των πτήσεων πρέπει να περιλαμβάνει μια πολύ πρωινή πτήση από το Galway προς το Δουβλίνο και μια βραδυνή από το Δουβλίνο προς το Galway έτσι ώστε οι επιβάτες, καθώς και εκείνοι που ταξιδεύουν για λόγους εργασίας, να μπορούν να κάνουν ένα ταξίδι μετ' επιστροφής εντός της ημέρας. Η απαίτηση αυτή αυτή ισχύει για όλη τη διάρκεια του έτους.

2.4. Ναύλοι

α) Οι ισχύοντες ναύλοι πρέπει να έχουν ως εξής:

i) μέγιστος ναύλος μετ' επιστροφής 123 ευρώ για μέγιστη χωρητικότητα 40 % ημερησίως προς κάθε κατεύθυνση από και προς Galway/Δουβλίνο·

ii) ναύλος έως 110 ευρώ για χωρητικότητα τουλάχιστον 40 % ημερησίως προς κάθε κατεύθυνση από και προς Kerry/Δουβλίνο·

iii) δεν επιβάλλονται περιορισμοί στους ναύλους για το υπόλοιπο των ελάχιστων απαιτούμενων θέσεων ημερησίως στο δρομολόγιο.

β) Ο αερομεταφορέας που αναλαμβάνει την υποχρέωση δημόσιας υπηρεσίας πρέπει να συνάψει συμφωνίες για την υποκείμενη σε υποχρεώσεις δημόσιας υπηρεσίας γραμμή με τουλάχιστον δύο άλλες αεροπορικές εταιρείες που εκτελούν πτήσεις από το Δουβλίνο προς το Ηνωμένο Βασίλειο και την ηπειρωτική Ευρώπη. Αυτές οι συμφωνίες με άλλες αεροπορικές εταιρείες πρέπει να προβλέπουν ιδίους ή ισοδύναμους όρους και συνθήκες και να ακολουθούν, για τους ναύλους του δρομολογίου, ανάλογο σύστημα σύμφωνα με τους διεθνείς κανόνες. Ο αερομεταφορέας που αναλαμβάνει την υποχρέωση δημόσιας υπηρεσίας πρέπει επίσης να συνάψει συμφωνία με οιαδήποτε άλλη ενδιαφερόμενη αεροπορική εταιρεία που εκτελεί δρομολόγια από τον αερολιμένα του Δουβλίνου υπό ιδίους ή ισοδύναμους όρους και συνθήκες.

γ) Οι ναύλοι που αναφέρονται στο στοιχείο α) περιπτώσεις i) και ii) ανωτέρω μπορούν να αυξάνονται μια φορά ανά έτος με την εκ των προτέρων συγκατάθεση του Υπουργού Δημοσίων Επιχειρήσεων, εφόσον σημειωθεί ασυνήθης και απρόβλεπτη αύξηση των συντελεστών κόστους εκτέλεσης της γραμμής για την οποία δεν ευθύνεται ο αερομεταφοέας. Οι νέοι ναύλοι κοινοποιούνται στον αερομεταφορέα που εκτελεί την γραμμή και τίθενται σε εφαρμογή μόνον εφόσον κοινοποιηθούν προηγουμένως στην Ευρωπαϊκή Επιτροπή και δημοσιευθούν στην Επίσημη Εφημερίδα των Ευρωπαϊκών Κοινοτήτων.

2.5. Εμπορία των πτήσεων

Η εμπορία των πτήσεων πρέπει να γίνεται με τουλάχιστον ένα ηλεκτρονικό σύστημα κράτησης θέσεων.

2.6. Συνέχεια των δρομολογίων

α) Εκτός από τις περιπτώσεις νωτέρας βίας, ο αριθμός ακυρωμένων πτήσεων για λόγους απευθείας καταλογιζόμενους στον αερομεταφορέα δεν πρέπει να υπερβαίνει το 2 % του ελάχιστου απαιτούμενου αριθμού πτήσεων ετησίως.

β) Ο αερομεταφορέας οφείλει να γνωστοποιήσει την πρόθεσή του να διακόψει τη γραμμή με κοινοποίησή του έξι μήνες πριν την διακοπή των πτήσεων.